b'\n_START_ARTICLE_\nLeiv O. Holstad\n_START_SECTION_\nUnge \xc3\xa5r\n_START_PARAGRAPH_\nAllerede i 11-12 \xc3\xa5rsalderen var Holstad opptatt med tanker om evigheten og d\xc3\xb8den. Etter hvert kom han fram til at \xc2\xablivet besto av 75-80 mer eller mindre kjipe \xc3\xa5r som ville ende i et svart h\xc3\xb8l i jorda\xc2\xbb. Siden disse \xc3\xa5rene var alt man kunne h\xc3\xa5pe p\xc3\xa5, bestemte han seg for \xc3\xa5 gj\xc3\xb8re dem s\xc3\xa5 spennende som mulig, og sluttet p\xc3\xa5 skolen allerede som 14-\xc3\xa5ring. Det ble en ungdomstid preget av masse innbrudd og sl\xc3\xa5ssing. Hans motto den gang var: \xc2\xabLev farlig, d\xc3\xb8 ung og bli et vakkert lik\xc2\xbb._NEWLINE_Like f\xc3\xb8r han fylte 15 \xc3\xa5r m\xc3\xb8nstret han p\xc3\xa5 skoleskipet MS \xc2\xabGann\xc2\xbb i Stavanger og deretter p\xc3\xa5 en b\xc3\xa5t som gikk i innenriksfart mellom Bergen og Sandane. Straks han fylte 16 \xc3\xa5r m\xc3\xb8nstret han p\xc3\xa5 en b\xc3\xa5t som gikk utenriks. I den f\xc3\xb8rste havnen, i Bahrain i Den persiske gulf, r\xc3\xb8ykte han hasj for f\xc3\xb8rste gang. Tiden som sj\xc3\xb8mann tok snart slutt, og Holstad begynte \xc3\xa5 vanke i Slottsparken i Oslo. Dette var i hippie-tiden, og det ble snakket om \xc2\xabmake love - not war\xc2\xbb. Tankene var at dersom alle r\xc3\xb8ykte hasj, ville det garantert bli fred i verden. Holstad hadde en opplevelse av \xc3\xa5 ha funnet harmoni og mening med livet._NEWLINE_Etter hvert ble Holstad plaget av nerv\xc3\xb8sitet, angst og forf\xc3\xb8lgelsesvanvidd, noe som medf\xc3\xb8rte at han valgte \xc3\xa5 begynne med nye og sterkere rusmidler; LSD og morfin. Han overlevde flere overdoser og s\xc3\xa5 flere av sine venner d\xc3\xb8.\n_START_SECTION_\nKursendring\n_START_PARAGRAPH_\nEtter flere \xc2\xabtilfeldigheter\xc2\xbb befant han seg p\xc3\xa5 et kristent m\xc3\xb8te. I utgangspunktet var Holstad veldig lite positiv til kristendom. Grunnen til at han lot de kristne f\xc3\xa5 lov til \xc3\xa5 be for seg var at de snakket om \xc3\xa5ndelige sp\xc3\xb8rsm\xc3\xa5l, noe Holstad var opptatt av. Neste dag forstod han at det hadde skjedd noe overnaturlig, for han hadde ingen abstinenser. Dette var p\xc3\xa5 1970-tallet, og Holstad kom i kontakt med Jesusbevegelsen. Han begynte \xc3\xa5 lese Bibelen, og etter hvert studerte han ett \xc3\xa5r ved bibelskolen ved Troens Bevis Verdens Evangelisering i Sarons dal. _NEWLINE_Etter sin radikale frelsesopplevelse og det faktum at han var rusfri \xc3\xb8nsket han \xc3\xa5 advare unge mot narkotika og begynte \xc3\xa5 bes\xc3\xb8ke skoleklasser. Som en fortsettelse av denne virksomheten, ble Maritastiftelsen etablert i 1984._NEWLINE_Holstad er mye brukt som forkynner (predikant) i ulike kristne sammenhenger. Han var i 2009 initiativtaker til Himmelsk Sommer, en konsertserie med \xc3\xa5tte gratis konserter utenfor Oslo sentralstasjon.\n_START_SECTION_\nMaritastiftelsen\n_START_PARAGRAPH_\nMaritastiftelsen er en norsk uavhengig kristen diakonal stiftelse som arbeider med rusforebyggende arbeid og \xc3\xa5 hjelpe unge rusmisbrukere til et liv uten rus. Maritastiftelsen er s\xc3\xa6rlig kjent for sitt forebyggende arbeid i norske skoler mot narkotika, der tidligere narkotikamisbrukere, som har gjennomg\xc3\xa5tt rehabilitering og er rusfrie, forteller om sitt liv og viser Maritafilmen.\n_START_SECTION_\nForfatterskap\n_START_PARAGRAPH_\nI 1999 skrev han boken Profetisk verdenshistorie, et bibelstudie ut fra profetiene i Daniels bok om ulike hendelser som har blitt oppfylt i verdenshistorien. Den handler ogs\xc3\xa5 om hvordan verden vil se ut ved Jesu gjenkomst til jorden. _NEWLINE_Holstad har skrevet flere andakter, kronikker, artikler og var intiviativtaker til dokumentaren Marita \xe2\x80\x93 et dokument fra noen som overlevde (Maritafilmen).'